**Skema til redegørelse vedrørende Anbefalinger**

**for god Selskabsledelse, november 2017**

Dette skema er tænkt som et hjælperedskab for danske selskaber, der har aktier optaget til handel på et reguleret marked, og som i skemaform ønsker at afgive redegørelse for selskabets efterlevelse af Anbefalingerne for god Selskabsledelse.

Skemaets anbefalingstekster erstatter ikke anbefalingerne, og der henvises til Anbefalinger for god Selskabsledelse for så vidt angår forord, indledninger og kommentarer. Komitéens kommentarer til anbefalingerne kan inddrages som vejledning og inspiration i arbejdet med anbefalingerne. Kommentarerne skal ses som et hjælpeværktøj i denne forbindelse. Selve afrapporteringen vedrørende god selskabsledelse skal alene foretages i forhold til komitéens konkrete anbefalinger – og ikke i forhold til kommentarer.

Redegørelsen skal være affattet på dansk og skal offentliggøres enten i ledelsesberetningen i årsrapporten eller på selskabets hjemmeside med en henvisning dertil i ledelsesberetningen. Komitéen finder, at offentliggørelse af redegørelsen for god selskabsledelse på selskabets hjemmeside – med præcis henvisning dertil i ledelsesberetningen – skaber størst transparens. Når redegørelsen offentliggøres på selskabets hjemmeside, vil den være lettere tilgængelig for investorer og andre interessenter.

En offentliggørelse på selskabets hjemmeside kræver ifølge årsregnskabsloven, at URL-adressen – hvor redegørelsen er offentliggjort – oplyses i tilknytning til ledelsesberetningen i den aflagte årsrapport. Med URL-adressen menes den internetadresse, der skal benyttes for at komme **direkte** til redegørelsen.

Som følge af de nye lovkrav om vederlagspolitik og -rapport i selskabslovens §§ 139-139 b anser komitéen det som en efterlevelse af de anbefalinger, der omhandler vederlagspolitik og -rapport (anbefaling 4.1.1., 4.1.2., 4.2.1., 4.2.2. og 4.2.3. Disse anbefalinger er markeret med \* i skemaet nedenfor.), hvis selskaberne henviser til vederlagspolitikken og -rapporten, som er udarbejdet i henhold til selskabsloven, ved at indsætte et link i redegørelsen til det sted på selskabets hjemmeside, hvor vederlagspolitikken og -rapporten kan findes.

Der stilles også andre krav til udarbejdelsen af en redegørelse for virksomhedsledelse og til, hvordan den skal offentliggøres. De nærmere krav er beskrevet i bekendtgørelse nr. 558 af1. juni 2016 om offentliggørelse af en række redegørelser efter årsregnskabsloven.

**Bemærk:** Nedenstående skema indeholder Komitéen for god Selskabsledelses anbefalinger af 23. november 2017. Anbefalingerne er tilgængelige på Komitéen for god Selskabsledelses hjemmeside [www.corporategovernance.dk](http://www.corporategovernance.dk). Nasdaq Copenhagen A/S har besluttet at medtage anbefalingerne i deres regelsæt for udstedere (den såkaldte Nordic Main Market Rulebook pr. 1. maj 2020).

**”Følg eller forklar”**

Det fremgår af årsregnskabslovens § 107 b, stk.1, nr. 3, at selskabet skal angive årsagerne til, hvis et selskab har besluttet at fravige dele af anbefalingerne. Selskabet skal oplyse, hvorfor man ikke følger en given anbefaling, og hvad man har gjort i stedet. Manglende efterlevelse af en anbefaling er ikke et regelbrud men udtryk for, at selskabets bestyrelse har valgt at indrette sig på en anden måde end den, der følger af anbefalingen. Markedet må afgøre, om grunden er acceptabel, og om forklaringen er fyldestgørende. En god forklaring giver den konkrete indsigt for interessenterne til at kunne tage stilling til en eventuel investering. For at skabe den nødvendige transparens for investorerne, skal selskaberne derfor forholde sig til hver anbefaling og oplyse, om de følger den pågældende anbefaling eller ej.

Opmærksomheden henledes på, at rapporteringen skal afspejle den gældende ledelsesform på tidspunktet for regnskabsaflæggelse. Hvis der er væsentlige ændringer i løbet af året eller efter tidspunktet for regnskabsafslutningen, bør det beskrives i afrapporteringen for god selskabsledelse. Det er vigtigt, at selskaberne forholder sig til de enkelte anbefalinger.

Hvis selskabet følger en anbefaling delvist, skal det anføres, hvad selskabet følger, og hvorfor resten af anbefalingen fravige samt hvad man har gjort i stedet.

Komitéen har konstateret, at mange selskaber vælger at give supplerende oplysninger, også hvor selskabet konkret følger en anbefaling. Komitéen vil opfordre selskaberne til at give supplerende oplysninger, hvor det øger transparensen.

|  |
| --- |
| Redegørelsen vedrører regnskabsperioden **xx-yy- 20.. (periode)** |

| **Anbefaling** | **Selskabet følger** | **Selskabet følger delvist** | **Selskabet følger ikke** | **Forklaring på følger delvist/følger ikke anbefalingen:** |
| --- | --- | --- | --- | --- |
| **1. Selskabets kommunikation og samspil med selskabets investorer og øvrige interessenter** | | | | |
| *1.1. Dialog mellem selskab, aktionærer og øvrige interessenter* | | | | |
| 1.1.1. Det **anbefales,** at bestyrelsen sikrer en løbende dialog mellem selskabet og aktionærerne, således at aktionærerne får relevant indsigt i selskabet, og bestyrelsen kender aktionærernes holdninger, interesser og synspunkter i relation til selskabet. |  |  |  |  |
| 1.1.2. Det **anbefales,** at bestyrelsen vedtager politikker for selskabets forhold til dets interessenter, herunder aktionærer, samt sikrer, at interessenternes interesser respekteres i overensstemmelse med selskabets politikker herom. |  |  |  |  |
| 1.1.3. Det **anbefales,** at selskabet offentliggør kvartalsrapporter. |  |  |  |  |
| *1.2. Generalforsamling* | | | | |
| 1.2.1. Det **anbefales,** at bestyrelsen ved tilrettelæggelse af selskabets generalforsamling planlægger afviklingen, så den understøtter aktivt ejerskab. |  |  |  |  |
| 1.2.2. Det **anbefales**, at der i fuldmagter eller brevstemmer til brug for generalforsamlingen gives aktionærerne mulighed for at tage stilling til hvert enkelt punkt på dagsordenen. |  |  |  |  |
| *1.3. Overtagelsesforsøg* | | | | |
| 1.3.1. Det **anbefales,** at selskabet etablerer en beredskabsprocedure for overtagelsesforsøg, der vedrører perioden, fra bestyrelsen får begrundet formodning om, at et overtagelsestilbud vil blive fremsat. Beredskabsproceduren bør fastsætte, at bestyrelsen afholder sig fra, uden generalforsamlingens godkendelse, at imødegå et overtagelsesforsøg ved at træffe dispositioner, som reelt afskærer aktionærerne fra at tage stilling til overtagelsesforsøget. |  |  |  |  |
| **2. Bestyrelsens opgaver og ansvar** | | | | |
| *2.1. Overordnede opgaver og ansvar* | | | | |
| 2.1.1. Det **anbefales,** at bestyrelsen mindst en gang årligt tager stilling til de forhold, der skal indgå i bestyrelsens varetagelse af sine opgaver. |  |  |  |  |
| 2.1.2.Det **anbefales,** at bestyrelsen mindst en gang årligt tager stilling til selskabets overordnede strategi med henblik på at sikre værdiskabelsen i selskabet. |  |  |  |  |
| 2.1.3.Det **anbefales,** at bestyrelsen påser, at selskabet har en kapital- og aktiestruktur, som understøtter, at selskabets strategi og langsigtede værdiskabelse er i aktionærernes og selskabets interesse samt redegør herfor i ledelsesberetningen og/eller på selskabets hjemmeside. |  |  |  |  |
| 2.1.4.Det **anbefales,** at bestyrelsen årligt gennemgår og godkender retningslinjer for direktionen, og herunder fastlægger krav til direktionens rapportering til bestyrelsen. |  |  |  |  |
| 2.1.5.Det **anbefales,** at bestyrelsen mindst en gang årligt drøfter direktionens sammensætning og udvikling, risici og succesionsplaner. |  |  |  |  |
| *2.2. Samfundsansvar* | | | | |
| 2.2.1. Det **anbefales,** at bestyrelsen vedtager politikker for selskabets samfundsansvar. |  |  |  |  |
| *2.3. Formanden og næstformanden for bestyrelsen* | | | | |
| 2.3.1.Det **anbefales** at der vælges en næstformand for bestyrelsen, som fungerer i tilfælde af formandens forfald, og i øvrigt er en effektiv sparringspartner for formanden. |  |  |  |  |
| 2.3.2.Det **anbefales,** at hvis bestyrelsen undtagelsesvis anmoder bestyrelsesformanden eller andre bestyrelsesmedlemmer om at udføre særlige opgaver for selskabet, herunder kortvarigt at deltage i den daglige ledelse, bør der foreligge en bestyrelsesbeslutning herom, der sikrer, at bestyrelsen bevarer den uafhængige overordnede ledelse og kontrolfunktion. Beslutninger om formandens eller andre bestyrelsesmedlemmers deltagelse i den daglige ledelse og den forventede varighed heraf bør offentliggøres. |  |  |  |  |
| **3. Bestyrelsens sammensætning og organisering** | | | | |
| *3.1. Sammensætning* | | | | |
| 3.1.1. Det **anbefales,** at bestyrelsen årligt vurderer og i ledelsesberetningen redegør for   * hvilke kompetencer bestyrelsen skal råde over for bedst muligt at kunne udføre sine opgaver, * sammensætningen af bestyrelsen, samt * de enkelte medlemmers særlige kompetencer. |  |  |  |  |
| 3.1.2. Det **anbefales,** at bestyrelsen årligt drøfter selskabets aktiviteter for at sikre en for selskabet relevant mangfoldighed i selskabets ledelsesniveauer samt udarbejder og vedtager en politik for mangfoldighed. Politikken bør offentliggøres på selskabets hjemmeside. |  |  |  |  |
| 3.1.3. Det **anbefales,** at bestyrelsens udvælgelse og indstilling af kandidater til bestyrelsen gennemføres ved en grundig og for bestyrelsen transparent proces, der er godkendt af bestyrelse. Ved vurderingen af sammensætningen og indstilling af nye kandidater bør der, ud over behovet for kompetencer og kvalifikationer, tages hensyn til behovet for fornyelse og til behovet for mangfoldighed. |  |  |  |  |
| 3.1.4.Det **anbefales,** at der sammen med indkaldelsen til generalforsamling, hvor valg til bestyrelsen er på dagsordenen, ud over det i lovgivningen fastlagte udsendes en beskrivelse af de opstillede kandidaters kompetencer med oplysning om kandidaternes   * øvrige ledelseshverv, herunder poster i direktioner, bestyrelser og tilsynsråd, inklusive ledelsesudvalg, i danske og udenlandske virksomheder, og * krævende organisationsopgaver.   Derudover skal det oplyses, om kandidaterne til bestyrelsen anses for uafhængige. |  |  |  |  |
| 3.1.5.Det **anbefales,** at medlemmer af et selskabs direktion ikke er medlem af bestyrelsen, samt at en fratrædende administrerende direktør ikke træder direkte ind som formand eller næstformand i bestyrelsen for samme selskab. |  |  |  |  |
| 3.1.6. Det **anbefales,** at de generalforsamlingsvalgte bestyrelsesmedlemmer er på valg hvert år på den ordinære generalforsamling. |  |  |  |  |
| *3.2. Bestyrelsens uafhængighed* | | | | |
| 3.2.1.Det **anbefales,** at mindst halvdelen af de generalforsamlingsvalgte bestyrelsesmedlemmer er uafhængige, således at bestyrelsen kan handle uafhængigt af særinteresser.  For at være uafhængig må den pågældende ikke:   * være eller inden for de seneste 5 år have været medlem af direktionen eller ledende medarbejder i selskabet, et datterselskab eller et associeret selskab, * inden for de seneste 5 år have modtaget større vederlag fra selskabet/koncernen, et datterselskab eller et associeret selskab i anden egenskab end som medlem af bestyrelsen, * repræsentere eller have tilknytning til en kontrollerende aktionær, * inden for det seneste år have haft en væsentlig forretningsrelation (f.eks. personlig eller indirekte som partner eller ansat, aktionær, kunde, leverandør eller ledelsesmedlem i selskaber med tilsvarende forbindelse) med selskabet, et datterselskab eller et associeret selskab, * være eller inden for de seneste 3 år have været ansat eller partner i samme selskab som den generalforsamlingsvalgte revisor, * være direktør i et selskab, hvor der er krydsende ledelsesrepræsentation med selskabet, * have været medlem af bestyrelsen i mere end 12 år, eller * være i nær familie med personer, som ikke betragtes som uafhængige.   Uanset at et bestyrelsesmedlem ikke er omfattet af ovenstående kriterier, kan der være andre forhold, der gør, at bestyrelsen beslutter, at et eller flere medlemmer ikke kan betegnes som uafhængige. |  |  |  |  |
| *3.3.**Bestyrelsesmedlemmer og antallet af andre ledelseshverv* | | | | |
| 3.3.1.Det **anbefales,** at hvert enkelt medlem af bestyrelsen vurderer, hvor meget tid det er nødvendigt at bruge på det pågældende hverv, således at vedkommende ikke påtager sig flere hverv, end at hvert enkelt hverv kan udføres på en for selskabet tilfredsstillende vis. |  |  |  |  |
| 3.3.2.Det **anbefales,** at ledelsesberetningen ud over det i lovgivningen fastlagte indeholder følgende oplysninger om medlemmerne af bestyrelsen:   * den pågældendes stilling, * den pågældendes alder og køn, * den pågældendes kompetence og kvalifikationer af relevans for selskabet, * om medlemmet anses for uafhængigt, * tidspunktet for medlemmets indtræden i bestyrelsen, * udløbet af den aktuelle valgperiode, * medlemmets deltagelse i bestyrelses- og udvalgsmøder, * pågældendes øvrige ledelseshverv, herunder poster i direktioner, bestyrelser og tilsynsråd, inklusive ledelsesudvalg, i danske og udenlandske virksomheder samt krævende organisationsopgaver, og * det antal aktier, optioner, warrants og lignede i selskabet og de med selskabet koncernforbundne selskaber, som medlemmet ejer, samt de ændringer i medlemmets beholdning af de nævnte værdipapirer, som er indtrådt i løbet af regnskabsåret. |  |  |  |  |
| 3.3.3.Det **anbefales,** at den årlige evalueringsprocedure, jfr. afsnit 3.5, indeholder en vurdering af, hvad der anses som et rimeligt niveau for antallet af andre ledelseserhverv, hvor der tages hensyn til både antal, niveau og kompleksitet for de enkelte andre ledelseserhverv. |  |  |  |  |
| *3.4. Ledelsesudvalg (eller -komitéer)* | | | | |
| 3.4.1.Det **anbefales,** at selskabet på selskabets hjemmeside offentliggør:   * ledelsesudvalgenes kommissorier, * udvalgenes væsentligste aktiviteter i årets løb og antallet af møder i hvert udvalg, samt * navnene på medlemmerne af det enkelte ledelsesudvalg, herunder udvalgenes formænd, samt oplysning om, hvem der er de uafhængige medlemmer, og hvem der er medlemmer med særlige kvalifikationer. |  |  |  |  |
| 3.4.2.Det **anbefales,** at flertallet af et ledelsesudvalgs medlemmer er uafhængige. |  |  |  |  |
| 3.4.3.Det **anbefales,** at der blandt bestyrelsens medlemmer nedsættes et revisionsudvalg, og at der udpeges en formand for udvalget, der ikke er formanden for bestyrelsen. |  |  |  |  |
| 3.4.4. Det **anbefales,** at revisionsudvalget inden godkendelsen af årsrapporten og anden finansiel rapportering overvåger og rapporterer til bestyrelsen om:   * regnskabspraksis på de væsentligste områder, * væsentlige regnskabsmæssige skøn, * transaktioner med nærtstående parter, og * usikkerhed om risici, herunder også i relation til forventningerne for det igangværende år. |  |  |  |  |
| 3.4.5.Det **anbefales,** at revisionsudvalget:   * årligt vurderer behovet for en intern revision, og i givet fald fremkommer med kommissorium og anbefalinger om udvælgelse, ansættelse og afskedigelse af lederen af en eventuel intern revision, og den interne revisions budget, * påser, at der, hvis der er etableret en intern revision, foreligger en funktionsbeskrivelse for denne, der er godkendt af bestyrelsen, * påser, at der, hvis der er etableret en intern revision, bliver tilført tilstrækkelige ressourcer og kompetencer hertil for at udføre arbejdet, og * overvåger direktionens opfølgning på den interne revisions konklusioner og anbefalinger |  |  |  |  |
| 3.4.6.Det **anbefales,** at bestyrelsen nedsætter et nomineringsudvalg, som mindst har følgende forberedende opgaver:   * beskrive de kvalifikationer, der kræves i bestyrelsen og direktionen og til en given post, og angive hvilken tid, der skønnes at måtte afsættes til varetagelse af posten samt vurdere den kompetence, viden og erfaring, der findes i de to ledelsesorganer, * årligt vurdere bestyrelsens og direktionens struktur, størrelse, sammensætning og resultater samt anbefale bestyrelsen eventuelle ændringer, * årligt vurdere de enkelte ledelsesmedlemmers kompetence, viden erfaring og succession samt rapportere til bestyrelsen herom, * indstilling af kandidater til bestyrelsen og direktionen, og * foreslå bestyrelsen en handlingsplan for den fremtidige sammensætning af bestyrelsen herunder fremsætte forslag til konkrete ændringer |  |  |  |  |
| 3.4.7.Det **anbefales,** at bestyrelsen nedsætter et vederlagsudvalg, som mindst har følgende forberedende opgaver:   * indstille vederlagspolitikken (herunder ”Overordnede retningslinjer for incitamentsaflønning”) for bestyrelsen og direktionen til bestyrelsens godkendelse forud for generalforsamlingens godkendelse, * fremkomme med forslag til bestyrelsen om vederlag til medlemmer af bestyrelsen og direktionen samt sikre, at vederlaget er i overensstemmelse med selskabets vederlagspolitik og vurderingen af den pågældendes indsats. Udvalget skal have viden om det samlede vederlag, som medlemmer af bestyrelsen og direktionen oppebærer fra andre virksomheder i koncernen, * indstille en vederlagspolitik, der generelt gælder i selskabet, og * bistå med forberedelse af den årlige vederlagsrapport. |  |  |  |  |
| 3.4.8.Det **anbefales,** at et vederlagsudvalg undgår at anvende samme eksterne rådgivere som direktionen i selskabet. |  |  |  |  |
| *3.5.**Evaluering af arbejdet i bestyrelsen og i direktionen* | | | | |
| 3.5.1.Det **anbefales,** at bestyrelsen fastlægger en evalueringsprocedure for en årlig vurdering af den samlede bestyrelse og de individuelle medlemmer. Der bør inddrages ekstern bistand minimum hvert tredje år. I evalueringen bør bl.a. indgå vurdering af:   * bidrag og resultater, * samarbejde med direktionen, * formandens ledelse af bestyrelsen, * bestyrelsens sammensætning (herunder kompetencer, mangfoldighed og antal medlemmer), * arbejdet i udvalgene og udvalgsstrukturen, og * arbejdets tilrettelæggelse og kvaliteten af materiale, der tilgår bestyrelsen.   Evalueringsproceduren samt overordnede konklusioner bør beskrives i ledelsesberetningen og på selskabets hjemmeside. Formanden bør redegøre for bestyrelsesevalueringen, herunder processen og overordnede konklusioner på generalforsamlingen forud for valg til bestyrelsen. |  |  |  |  |
| 3.5.2.Det **anbefales,** at bestyrelsen mindst en gang årligt evaluerer direktionens arbejde og resultater efter forud fastsatte kriterier. Desuden bør bestyrelsen vurdere behovet for ændringer i direktionens struktur og sammensætning af direktionen under hensyntagen til selskabets strategi. |  |  |  |  |
| 3.5.3.Det **anbefales,** at direktionen og bestyrelsen fastlægger en procedure, hvorefter deres samarbejde årligt evalueres ved en formaliseret dialog mellem bestyrelsesformanden og den administrerende direktør, samt at resultatet af evalueringen forelægges for bestyrelsen. |  |  |  |  |
|  |  |  |  |  |
| **4. Ledelsens vederlag** | | | | |
| *4.1. Vederlagspolitikkens form og indhold* | | | | |
| \*4.1.1. Det **anbefales,** at bestyrelsen udarbejder en vederlagspolitik for bestyrelsen og direktionen, der indeholder:   * + - * en detaljeret beskrivelse af de vederlagskomponenter, som indgår i vederlæggelsen af bestyrelsen og direktionen,       * en begrundelse for valget af de enkelte vederlagskomponenter,       * en beskrivelse af de kriterier, der ligger til grund for balancen mellem de enkelte vederlagskomponenter, og       * en redegørelse for sammenhængen mellem vederlagspolitikken og selskabets langsigtede værdiskabelse og relevante mål herfor.   Vederlagspolitikken bør minimum hvert fjerde år samt ved hver væsentlig ændring, godkendes på generalforsamlingen og offentliggøres på selskabets hjemmeside. |  |  |  |  |
| \*4.1.2.Det **anbefales,** at der, hvis vederlagspolitikken indeholder variable komponenter,   * + - * fastsættes grænser for de variable dele af den samlede vederlæggelse,       * sikres en passende og afbalanceret sammensætning mellem ledelsesaflønning og værdiskabelsen for aktionærerne på kort og lang sigt,       * er klarhed om resultatkriterier og målbarhed for udmøntning af variable dele,       * sikres, at variabelt vederlag ikke kun består af kort- og langsigtede vederlagsdele, og at langsigtede vederlagsdele skal have en optjenings- eller modningsperiode på mindst tre år, og       * sikres en mulighed for selskabet for at kræve hel eller delvis tilbagebetaling af variable lønandele, der er udbetalt på grundlag af oplysninger, der efterfølgende viser sig fejlagtige. |  |  |  |  |
| 4.1.3.Det **anbefales,** at medlemmer af bestyrelsen ikke aflønnes med aktieoptioner- eller tegningsoptioner. |  |  |  |  |
| 4.1.4.Det **anbefales,** at hvis der i relation til langsigtede incitamentsprogrammer anvendes aktiebaseret aflønning, bør programmerne have en optjenings- eller modningsperiode på mindst tre år efter tildeling og være revolverende, dvs. med periodisk tildeling. |  |  |  |  |
| 4.1.5.Det **anbefales,** at den samlede værdi af vederlag for opsigelsesperioden inkl. fratrædelsesgodtgørelse ikke overstiger to års vederlag inkl. alle vederlagsandele. |  |  |  |  |
| *4.2.**Oplysning om vederlagspolitikken* | | | | |
| \*4.2.1. Det **anbefales,** at selskabets vederlagspolitik og dens efterlevelse årligt forklares og begrundes i formandens beretning på selskabets generalforsamling. |  |  |  |  |
| \*4.2.2. Det **anbefales,** at aktionærerne på generalforsamlingen behandler forslag om godkendelse af vederlag til bestyrelsen for det igangværende regnskabsår. |  |  |  |  |
| \*4.2.3. Det **anbefales,** at selskabet udarbejder en vederlagsrapport, der indeholder oplysninger om det samlede vederlag, hvert enkelt medlem af bestyrelsen og direktionen modtager fra selskabet og andre selskaber i koncernen og associerede virksomheder i de seneste tre år, herunder oplysninger om fastholdelses- og fratrædelsesordningers væsentligste indhold, og at der redegøres for sammenhængen mellem vederlaget og selskabets strategi og relevante mål herfor.  Vederlagsrapporten bør offentliggøres på selskabets hjemmeside. |  |  |  |  |
| **5. Regnskabsaflæggelse, risikostyring og revision** | | | | |
| *5.1. Identifikation af risici og åbenhed om yderligere relevante oplysninger* | | | | |
| 5.1.1. Det **anbefales,** at bestyrelsen tager stilling til og i ledelsesberetningen redegør for de væsentligste strategiske og forretningsmæssige risici, risici i forbindelse med regnskabsaflæggelsen samt for selskabets risikostyring. |  |  |  |  |
| *5.2. Whistleblower-ordning* | | | | |
| 5.2.1. Det **anbefales,** at bestyrelsen etablerer en whistleblower-ordning med henblik på at give mulighed for en hensigtsmæssig og fortrolig rapportering af alvorlige forseelser eller mistanke herom. |  |  |  |  |
| *5.3. Kontakt til revisor* | | | | |
| 5.3.1.Det **anbefales,** at bestyrelsen sikrer en regelmæssig dialog og informationsudveksling mellem den generalforsamlingsvalgte revisor og bestyrelsen, herunder at bestyrelsen og revisionsudvalget mindst en gang årligt mødes med den generalforsamlingsvalgte revisor uden, at direktionen er til stede. Tilsvarende gælder for den interne revisor, hvis der er en sådan. |  |  |  |  |
| 5.3.2.Det **anbefales,** at revisionsaftalen og det tilhørende revisionshonorar aftales mellem bestyrelsen og den generalforsamlingsvalgte revisor på baggrund af en indstilling fra revisionsudvalget. |  |  |  |  |